Κατά τη διάρκεια της Ρωσικής Επανάστασης του Φεβρουαρίου του 1917, η εξουσία στην πόλη ελέγχονταν από ένα συμβούλιο (σοβιέτ) αντιπροσώπων των εργατών, στο οποίο κυριαρχούσε το Ρωσικό Σοσιαλδημοκρατικό Εργατικό Κόμμα και ο επικεφαλής του δημοτικού συμβουλίου έγινε ο μελλοντικός Ουκρανός κομμουνιστής ηγέτης Γιούρι Λαπσίνσκι . Κατά τη διάρκεια του Ουκρανο-Σοβιετικού Πολέμου, στις 26 Ιανουαρίου 1918 τα ρωσικά μπολσεβίκικα στρατεύματα κατέλαβαν την πόλη, ωστόσο ήδη τον Φεβρουάριο του ίδιου έτους έπρεπε να αποσυρθούν λόγω της συνθήκης του Μπρεστ-Λιτόφσκ και της προέλασης των γερμανικών και ουκρανικών στρατών. Μετά τον Πρώτο Παγκόσμιο Πόλεμο οι εχθροπραξίες μεταξύ της Μπολσεβίκικης Ρωσίας και της Ουκρανίας ανανεώθηκαν και την 1η Φεβρουαρίου 1919, ο Ρωσικός Κόκκινος Στρατός κατέλαβε για ακόμη μια φορά την πόλη. Ωστόσο, τον Μάιο του ίδιου έτους, το Κρεμεντσούκ κατακλύστηκε από την εξέγερση του Οτάμαν (Πολέμαρχου) Γκριγκόριεφ, ο οποίος νωρίτερα είχε συμμαχήσει με τους Μπολσεβίκους κατά της διεθνούς αντικομμουνιστικής δύναμης του Triple Entante στην Οδησσό. Από τον Ιούλιο έως τον Δεκέμβριο του 1919 η πόλη καταλήφθηκε από τα ρωσικά στρατεύματα των Λευκοφρουρών του Αντόν Ντενίκιν . Μετά την απόσυρσή τους, τα στρατεύματα του Ντενίκιν ανατίναξαν τη σιδηροδρομική γέφυρα.